Likumprojekta „Grozījumi Publiskas personas kapitāla daļu un kapitālsabiedrību pārvaldības likumā” sākotnējās ietekmes novērtējuma ziņojums

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | Latvijas Republikas Saeima 2014.gada 16.oktobrī pieņēma Publiskas personas kapitāla daļu un kapitālsabiedrību pārvaldības likumu (turpmāk – Likums), kas stājās spēkā 2015.gada 1.janvārī. Ar Likuma spēkā stāšanos spēku zaudēja līdz šim valsts un pašvaldību kapitālsabiedrību un kapitāla daļu pārvaldības jomu regulējošais likums „Par valsts un pašvaldību kapitāla daļām un kapitālsabiedrībām”.Lai uzlabotu Likumā regulēto jautājumu efektīvāku ieviešanu praksē un precizētu likumā konstatētās nepilnības, izstrādāts likumprojekts „Grozījumi Publiskas personas kapitāla daļu un kapitālsabiedrību pārvaldības likumā”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *I Koordinācijas institūcija un tās uzdevumi*Saskaņā ar Likuma 22.panta pirmo daļu Ministru kabinets nosaka valsts pārvaldes iestādi, kas pilda šajā likumā un citos normatīvajos aktos noteiktos uzdevumus saistībā ar valsts kapitālsabiedrību un valsts kapitāla daļu pārvaldi (turpmāk — koordinācijas institūcija). Turklāt pārejas noteikumu 2.punkta 1.apakšpunktā ir noteikts, ka Ministru kabinetam koordinācijas institūcija ir jānosaka līdz 2015.gada 1.martam. Izvērtējot valsts pārvaldes iestāžu pieejamos resursus, konstatēts, ka nepieciešams paplašināt institūciju loku, ko Ministru kabinets var noteikt par koordinācijas institūciju, tajā skaitā atļaujot par koordinācijas institūciju noteikt valsts kapitālsabiedrību vai jebkuru citu institūciju, ko Ministru kabinets uzskata par šim darbam atbilstošu un kas varētu efektīvi pildīt likumā noteiktos koordinācijas institūcijas uzdevumus. Vienlaikus paredzot, ka koordinācijas institūcijai noteikto uzdevumu izpilde tiek finansēta no valsts budžeta, ņemot vērā to, ka tie ir uzskatāmi par valsts pārvaldes uzdevumiem un valsts kopumā ir atbildīga par šo uzdevumu veikšanu.Tāpat arī ir piedāvāts grozīt koordinācijas institūcijai noteikto uzdevumu uzskaitījumu izslēdzot no koordinācijas institūcijas uzdevumu loka normatīvo aktu projektu un politikas plānošanas dokumentu projektu izstrādāšanu un iesniegšanu noteiktajā kārtībā apstiprināšanai Ministru kabinetam, tādā veidā novēršot bažas par to, ka koordinācijas institūcija varētu nodarboties ar politikas veidošanas funkciju, ko saskaņā ar Valsts pārvaldes iekārtas likuma 41.pantu nedrīkst deleģēt privātpersonai.Koordinācijas institūcijas uzdevumiem pievienota starptautiskās sadarbības īstenošana saistībā ar kapitālsabiedrību un kapitāla daļu pārvaldību. Ar to saprotot informācijas apmaiņu ar Eiropas Savienības dalībvalstīm un citām valstīm, Ekonomiskās sadarbības un attīstības organizāciju (OECD) un citām starptautiskām organizācijām par korporatīvās pārvaldības jautājumiem, lai veicinātu starptautiskās labās prakses ieviešanu Latvijā. Ņemot vērā to, ka koordinācijas institūcijai 2015.gada valsts budžetā nav paredzēts finansējums, tad attiecībā uz koordinācijas institūcijas darbības finansēšanu paredzēts grozījums Likuma pārejas noteikumos, papildinot tos ar 21.punktu, kas paredz, ja Ministru kabinets par koordinācijas institūciju atbilstoši šā likuma 22.panta pirmajai daļai nosaka valsts kapitālsabiedrību, tad koordinācijas institūcijas izdevumi 2015.gadā un 2016.gadā, pildot valsts pārvaldes uzdevumus, tiek segti Ministru kabineta noteiktajā kārtībā no rezerves fonda līdzekļiem, kas izveidots, pamatojoties uz likumu „Par valsts un pašvaldību īpašuma objektu privatizāciju”.*II Koordinācijas institūcijas konsultatīvā padome*Šobrīd Likuma 24.panta pirmās daļas otrais teikums nosaka, ka konsultatīvā padome ir koleģiāla padomdevēja institūcija, kura:1) izskata izstrādātos un Ministru kabinetam iesniedzamos ar publiskas personas kapitāla daļu pārvaldi un koordinācijas institūcijas darbību saistīto tiesību aktu un politikas plānošanas dokumentu projektus un sniedz viedokli par tiem;2) izskata koordinācijas institūcijas izstrādātos normatīvo aktu projektus un uz šā likuma pamata izstrādātos vadlīniju projektus un sniedz viedokli par tiem.Ņemot vērā piedāvājumu, izslēgt no koordinācijas institūcijas uzdevumu uzskaitījuma, kas noteikti Likuma 22.panta otrajā daļā, uzdevumu, ka koordinācijas institūcija izstrādā normatīvo aktu projektus un politikas plānošanas dokumentu projektus un iesniedz tos noteiktajā kārtībā apstiprināšanā Ministru kabinetā, ir nepieciešams precizēt arī Likuma 24.panta pirmajā daļā minēto koordinācijas institūcijas konsultatīvās padomes kompetenci, nosakot, ka konsultatīvā padome ir koleģiāla padomdevēja institūcija, taču neveidojot tās kompetencē esošo uzdevumu uzskaitījumu, tādā veidā neierobežojot jautājumu loku, kas var tikt izskatīti konsultatīvajā padomē. *III Informācijas publiskošana par kapitālsabiedrību*Skaidrības labad precizēts Likuma 58.panta pirmās daļas 2.punkts, nosakot, ka zvērināta revidenta nepārbaudīti starpperiodu pārskati ir jāgatavo par 3 mēnešiem, par 6 mēnešiem, par 9 mēnešiem un par 12 mēnešiem.Tāpat arī precizēta Likuma 58.panta ceturtā daļa, nosakot, ka zvērināta revidenta nepārbaudītos starpperiodu pārskatus par 3 mēnešiem, par 6 mēnešiem, par 9 mēnešiem un par 12 mēnešiem sagatavo atbilstoši Gada pārskatu likumam, nevis atbilstoši starptautiskajiem finanšu pārskatu standartiem, ņemot vērā, ka Gada pārskatu likumā noteiktās prasības atšķiras no starptautisko finanšu pārskatu standartu prasībām.*IV Valdes locekļu atalgojuma jautājumi un pilnvarojuma līguma slēgšana*Šobrīd Likuma 79.panta piektā daļa un 115.panta otrā daļa nosaka, ka ar sabiedrības valdes locekli slēdz pilnvarojuma līgumu par valdes locekļa pienākumu izpildi.Ņemot vērā, ka atbilstoši Likumam valdes locekļa atlīdzību nosaka kapitālsabiedrības padome (ja tāda ir izveidota) vai akcionāru (dalībnieku) sapulce un to, ka valdes locekļu pilnvarojuma līgumos tiek pielīgti atlīdzības nosacījumi, būtu jānostiprina nosacījums, ka ar valdes locekli slēdzamo pilnvarojuma līgumu pirms tā noslēgšanas apstiprina dalībnieku (akcionāru) sapulce vai padome (ja tāda izveidota).Visas likumā noteiktās valdes locekļa tiesības un pienākumi rodas brīdī, kad valdes loceklis tiek ievēlēts amatā. Tādēļ ar valdes locekli noslēdzamais pilnvarojuma līgums dalībnieku (akcionāru) sapulcē vai padomē (ja tāda izveidota) būtu apstiprināms vienlaikus ar valdes locekļa ievēlēšanu.Dalībnieku (akcionāru) sapulcē vai padomes sēdē apstiprinātā pilnvarojuma līguma saturs izteic pilnvarotāja gribu. Savukārt pilnvarojuma līgumā kā līdzēji būtu jānorāda kapitālsabiedrība, kuras vārdā rīkojas un līgumu paraksta kapitālsabiedrības valde, jo saskaņā ar Komerclikumu valde ir institūcija, kas vada un pārstāv kapitālsabiedrību, un attiecīgais valdes loceklis. Ņemot vērā, ka pilnvarojuma līgums pirms tā slēgšanas iepriekš būtu apstiprināts dalībnieku (akcionāru) sapulcē vai padomes sēdē, tajā skaitā arī lemjot par valdes locekļa atalgojumu, tad tas novērš interešu konflikta iespējamo situāciju gadījumā kad kapitālsabiedrības valdē ir viens valdes loceklis un tam jāslēdz pilnvarojuma līgums pašam ar sevi, jo pirms tā slēgšanas būtu saņemts saskaņojums pilnvarojuma līguma saturam no valdes uzraugošās institūcijas - dalībnieku (akcionāru) sapulces vai padomes (ja tāda izveidota).Likuma 80. un 113.pants nosaka, ka valde ir sabiedrības izpildinstitūcija, kura vada un pārstāv sabiedrību kopīgi, tādēļ situācijā, ja valdē ir vairāki locekļi, lai izvairītos no līguma slēgšanas pašam ar sevi, tad dalībnieku (akcionāru) sapulce vai padome (ja tāda izveidota) kā pilnvaras devējs var pilnvarot vienu valdes locekli parakstīt pilnvarojuma līgumu ar citu valdes locekli.Saskaņā ar Likuma 79.panta sesto daļu un 117.panta trešo daļu pilnvarojuma līgumā valdes loceklim var pielīgt apdrošināšanu un atsaukšanas pabalstu. Skaidrības labad tiek ierosināts papildināt minētās normas ar teikumu, ja pilnvarojuma līgumā nav pielīgta apdrošināšana un atsaukšanas pabalsts, tos nepiešķir.*Par valdes locekļa mēneša atlīdzības noteikšanas kritērijiem un atlīdzības ikgadēju pārskatīšanu*Likuma 79.panta ceturtā daļa un 117.panta pirmā daļa nosaka, ka mēneša atlīdzību valdes locekļiem nosaka, ievērojot Ministru kabineta noteikumos paredzēto mēneša atlīdzības maksimālo apmēru. Ministru kabinets nosaka valdes locekļa mēneša atlīdzības maksimālo apmēru, ņemot vērā vidējo atlīdzību vadībai līdzīga lieluma (neto apgrozījums, bilances kopsumma, darbinieku skaits) sabiedrībās privātajā sektorā vai — atsevišķos gadījumos — nozarē, kurā attiecīgā sabiedrība darbojas. Valdes locekļa mēneša atlīdzības maksimālais apmērs nekādā gadījumā nedrīkst pārsniegt Centrālās statistikas pārvaldes oficiālajā statistikas paziņojumā publicēto valstī strādājošo iepriekšējā gada mēneša vidējās darba samaksas apmēru, kas noapaļots pilnos euro un kam piemērots koeficients 10. Valdes locekļa mēneša atlīdzību nosaka uz visu valdes locekļa pilnvaru termiņu ar tiesībām to pārskatīt reizi gadā pēc gada pārskata apstiprināšanas. Mēneša atlīdzības noteikšanā ņem vērā šādus kritērijus: 1) kapitālsabiedrības darbības rezultāti iepriekšējā pārskata gadā; 2) vidēja termiņa darbības stratēģijas izpilde un kapitālsabiedrības darbības rezultāti saskaņā ar definētajiem finanšu un nefinanšu mērķiem.Iepriekš minētie kritēriji nebūtu jāņem vērā pirmreizēji nosakot mēneša atlīdzības apmēru valdes loceklim. Valdes locekļa atalgojums tiks noteikts, pamatojoties uz tirgus praksi, ņemot vērā vidējo atlīdzību vadībai līdzīga lieluma (neto apgrozījums, bilances kopsumma, darbinieku skaits) kapitālsabiedrībās privātajā sektorā. Izpētītā tirgus prakse būs ietverta noteikumos, ko izdos Ministru kabinets un kuros būs noteikts valdes locekļu atlīdzības maksimālais apmērs, ko nedrīkstēs pārsniegt. Atlīdzības apmēru valdes loceklim var ietekmēt viņa kvalifikācija, pieredze un citi faktori, ko ņem vērā dalībnieku (akcionāru) sapulce vai padome (ja tāda izveidota) nosakot atalgojumu. Šobrīd likumā minētos atlīdzības noteikšanas kritērijus varētu ņemt vērā, nosakot prēmiju valdes locekļiem par gada rezultātiem, nevis mēneša atlīdzību. Ierosinām izslēgt Likuma 79.panta ceturtās daļas piekto teikumu un 117.panta pirmās daļas piekto teikumu, kas nosaka, kādus kritērijus ņem vērā nosakot mēneša atlīdzību.Tāpat arī tiesības pārskatīt valdes locekļa atlīdzības apmēru nebūtu sasaistāmas ar kapitālsabiedrības gada pārskata apstiprināšanu, kapitālsabiedrības gada pārskata apstiprināšana ir sasaistāma ar tiesībām valdes loceklim noteikt un izmaksāt prēmiju par labiem darba rezultātiem. Dalībnieku (akcionāru) sapulcei vai padomei (ja tāda izveidota) jāļauj pārskatīt valdes atalgojumu jebkurā laikā, kad tā to uzskata par nepieciešamu. Līdz ar to ierosinām izslēgt Likuma 79.panta ceturtās daļas ceturto teikumu un 117.panta pirmās daļas ceturto teikumu, kas noteic, ka valdes locekļa mēneša atlīdzību nosaka uz visu valdes locekļa pilnvaru termiņu ar tiesībām to pārskatīt reizi gadā pēc gada pārskata apstiprināšanas. *V Kapitāla daļu pārdošanas jautājumi*Saskaņā ar Likuma pārejas noteikumu 12.punktā šajā likumā paredzētās valsts kapitāla daļu atsavināšanu veicošās institūcijas uzdevumu pilda valsts akciju sabiedrība "Privatizācijas aģentūra" (turpmāk — Privatizācijas aģentūra) līdz brīdim, kad Ministru kabinets pieņems lēmumu par valsts kapitāla daļu atsavināšanu veicošo institūciju un Privatizācijas aģentūra būs nodevusi tās turējumā esošās kapitāla daļas. Ņemot vērā, ka Likums paredz, ka Privatizācijas aģentūra, kas ir valsts kapitālsabiedrība, joprojām pilda atsavināšanu veicošās institūcijas uzdevumus, tādēļ Likumā ir nepieciešams iestrādāt valsts kapitāla daļu atsavināšanas veicošās institūcijas finansēšanas noteikumus.Attiecīgi Likumprojekts paredz papildināt ar nosacījumu (Likuma 139.pants), ja atsavināšanu veicošā institūcija ir valsts kapitālsabiedrība, tad tās ieņēmumus no valsts kapitāla daļu pārdošanas veido atskaitījumi no kapitāla daļu atsavināšanas iegūtajiem līdzekļiem, nosakot, ka atskaitījumu apmēru un to noteikšanas kārtību nosaka Ministru kabinets. Šāds papildinājums nepieciešams, jo gadījumā, ja valsts kapitāla daļu pārdošanu organizē valsts iestāde, tad visas ar pārdošanu saistītās darbības tiek finansētas no valsts budžeta, taču gadījumā, ja atsavināšanu veicošā institūcija ir valsts kapitālsabiedrība, tad ir jāparedz finansēšanas mehānisms.Tāpat ir nepieciešams precizēt mehānismu, pēc kāda nosaka publiskas personas kapitāla daļu pārdošanas sākotnējo vērtību (Likuma 140.pants). Šobrīd Likuma 140.panta pirmā daļa nosaka, ka publiskas personas kapitāla daļu pārdošanas sākotnējā vērtība ir vērtība, ko noteicis neatkarīgs sertificēts vērtētājs saskaņā ar Latvijā atzītiem vērtēšanas standartiem. Taču ņemot vērā, ka valsts kapitāla daļas var būt arī publiskajā apgrozībā un ņemot vērā to vērtības noteikšanas specifiku, būtu nepieciešams nošķirt gadījumus, ja tiek pārdotas kapitāla daļas, kuras atrodas publiskajā apgrozībā, un citus gadījumus. Ja tiek pārdotas kapitāla daļas, kuras atrodas publiskajā apgrozībā*,* publiskas personas augstākā lēmējinstitūcija, pieņemot lēmumu par kapitāla daļu pārdošanu, nosaka sākotnējās vērtības noteikšanas kārtībuTaču attiecībā uz pārējiem gadījumiem tiek saglabāta kārtība, ka to valsts kapitāla daļu sākotnējo vērtību, kuras nav publiskajā apgrozībā, nosaka sertificēts vērtētājs saskaņā ar Latvijā atzītiem vērtēšanas standartiem.Tādā veidā Likums dod iespēju, pieņemot lēmumus par kapitāla daļu pārdošanu, izvēlēties kapitāla daļu sākotnējās vērtības noteikšanas veidu, ņemot vērā konkrēto kapitāla daļu pārdošanas īpatnības.*VI Nepieciešamie grozījumi, lai ieviestu pāreju Likumā noteiktu uzdevumu izpildē*Lai varētu nodrošināt Likuma efektīvu ieviešanu, tas ir jāievieš pakāpeniski, t.i., Likumā ir uzdevumi, kuru ieviešanai ir jābūt pakāpeniskai, piemēram, vidēja termiņa darbības stratēģijas izstrāde un ieviešana, informācijas publiskošanas prasības, centralizēta publiskā pārskata sagatavošana par valsts kapitālsabiedrībām un valsts kapitāla daļām par iepriekšējo gadu, koordinācijas institūcijas līdzdalība dažādu jautājumu risināšanā. Taču ar likuma spēkā stāšanās brīdi šos uzdevumus uzreiz nav iespējams izpildīt. Daļai Likumā minēto uzdevumu ieviešanai vai pārejai uz jauno regulējumu ir noteikts pārejas periods, savukārt atsevišķu uzlabojumu ieviešanai pārejas periods nav noteikts, piemēram, nepieciešams noteikt termiņu līdz kuram publiskas personas kapitālsabiedrībām un publiski privātajām kapitālsabiedrībām jāizstrādā vidēja termiņa darbības stratēģiju, kā arī gadījumā ja vidēja termiņa darbības stratēģija jau ir izstrādāta, jānosaka tās izvērtēšanas kārtība. Tāpat nav noteikts termiņš līdz kuram koordinācijas institūcijai ir jāizveido interaktīva mājaslapa internetā — datubāze, kurā pieejama aktuālā informācija par valsts kapitāla daļām un to pārvaldību, korporatīvās pārvaldības principu ieviešanu un atsevišķiem pārvaldības aspektiem.Tāpat arī sākotnēji nebija ņemts vērā, ka koordinācijas institūcijai būs jāpiesaista papildus personāls, tādēļ nepieciešams grozīt pārejas noteikumus, lai noteiktu, ka koordinācijas institūcijai nav jānodrošina uzreiz visu Likumā noteikto uzdevumu izpilde, bet gan atsevišķiem uzdevumiem nosakot, ka tie ir jāsāk pildīt no kāda konkrēta datuma, piemēram, koordinācijas institūcijai pārstāvjus darbam nominācijas komisijās izvirzīt no 2015.gada 1.septembra; publiskas personas augstākajai lēmējinstitūcijai līdz 2016.gada 1.janvārim, pieņemot lēmumu par tās tiešo līdzdalību kapitālsabiedrībās, Ministru kabinetā iesniegtajam priekšlikumam nav jāpievieno Koordinācijas institūcijas atzinums, tāpat arī pārejas noteikumos paredzēts grozījums, nosakot, ka Likuma 32.pants par koordinācijas institūcijas atzinuma saņemšanu par atvasinātas publiskas personas līdzdalību kapitālsabiedrībās, ir spēkā no 2016.gada 1.janvāra. Ņemot vērā iepriekš minēto, nepieciešams Likumā pārejas noteikumos precizēt kā tiek ieviestas un izpildītas jaunās prasības gan publisko personu kapitālsabiedrībās, gan attiecībā uz koordinācijas institūcijas iesaisti.*VII Tehniski precizējumi*Tāpat nepieciešams veikt atsevišķus tehniskus precizējumus Likumā (attiecīgi Likuma 15.panta trešajā daļā; 22.panta otrās daļas 2., 4., 5. un 8.punktā; 23.panta pirmās daļas 3.punktā; 26., 27.pantā, 28.panta nosaukumā, 30.panta pirmajā daļā;141.panta pirmās daļas 2. un 4.punktā, pārejas noteikumos. |
| 3. | Projekta izstrādē iesaistītās institūcijas | Ekonomikas ministrija un Privatizācijas aģentūra. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas kapitālsabiedrības, publiskas personas kapitāla daļu turētāji. |
| 2. | Tiesiskā regulējuma ietekme uz tautsaimniecību un administratīvo slogu | Grozījumi Likumā samazinās likuma normu plašas interpretācijas iespējas, noteiks saprātīgu un pakāpenisku Likumā noteikto prasību ieviešanas laiku, kā arī valstij būs plašākas iespējas izmatot tās rīcībā esošus resursus Likuma izpildē, t.i., nosakot par koordinācijas institūciju valsts institūciju, kas nav tiešās pārvaldes iestāde. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumā „Par valsts un pašvaldību īpašuma objektu privatizāciju” nepieciešami grozījumi saistībā ar valsts akciju sabiedrības „Privatizācijas aģentūra” nosaukuma maiņu uz valsts akciju sabiedrību „Valsts aktīvu pārvaldības aģentūra”, kā arī likumā „Par valsts un pašvaldību īpašuma objektu privatizāciju” minētā rezerves fonda līdzekļu uzkrāšanas un izmantošanas kārtību.  |
| 2. | Atbildīgā institūcija | Ekonomikas ministrija |
| 3. | Cita informācija | Ar šo likumprojektu paredzēts grozīt šobrīd spēkā esošo Likumu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
| **VI. Sabiedrības līdzdalība un komunikācijas aktivitātes** |
| *Projekts šo jomu neskar* |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Publiskas personas kapitālsabiedrības, publiski privātas kapitālsabiedrības, publiskas personas kapitāla daļu turētāji. |
| 2. | Projekta izpildes ietekme uz pārvaldes funkcijām  | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

|  |  |
| --- | --- |
| **Ekonomikas ministre** | **D.Reizniece-Ozola** |
| **Vīza:** **Valsts sekretāra pienākumu izpildītājs,****valsts sekretāra vietnieks** |   **J.Spiridonovs** |
|  |  |

23.03.2015. 18:20

2339

Spaliņa

67013110, Dace.Spalina@em.gov.lv